በክልሉ ያለውን የመማሪያ ክፍል እጥረት ለመፍታት ጥረት እየተደረገ እንደሆነ ትምህርት ቢሮ ገለጸ፡፡
የአማራ ክልል ትምህርት ቢሮ በ2012 ዓ.ም የመጀመሪያ ሩብ ዓመት በነበረው ግምገማ የመማሪያ የክፍል እጥረት መኖሩ ተመላክቶ ነበር፡፡ የክልሉ ምክር ቤት የሰው ሀብትና ቱሪዝም ልማት ጉዳዮች ቋሚ ኮሚቴ በመስክ ምልከታ ጭምር በመታገዝ በአንድ ክፍል ከመቶ የሚበልጡ ተማሪዎች እየተማሩ እንደሆነ ገምግሟል፡፡የክልሉ ትምህርት ቢሮ የክፍል እጥረቱ የ10ኛ ክፍል ሀገር አቀፍ ፈተና ማለፊያ ነጥብ በመቀነሱ ምክንያት የመጣ መሆኑን አመላክቶም ነበር፡፡ አዲሱን የትምህርትና ሥልጠና ፍኖተ ካርታ መሠረት በማድረግ ቢሮው ዝግጅት ሳያደረግ የተላለፈ ውሳኔ በመሆኑ ችግሩ እንደተፈጠረ ጠቁሟል፡፡ በግማሽ ዓመቱም ይህን ችግር ለማስተካከል ጥረት እንደሚደረግ ቢሮው አስታውቆ ነበር፡፡የክልሉ ምክር ቤት የሰው ሀብትና ቱሪዝም ልማት ጉዳዮች ቋሚ ኮሚቴ በመስክ ምልከታው ችግር እንዳለበት ከተመለከታቸው ትምህርት ቤቶች ውስጥ በማዕከላዊ ጎንደር ዞን ምሥራቅ በለሳ ወረዳ የሚገኘው ዚ ሀሙሲት አጠቃላይ ሁለተኛ ደረጃና መሰናዶ ትምህርት ቤት ይገኝበታል፡፡ የትምህርት ቤቱ ርእሰ መምህር ለገሰ ግርማ ባለፉት 11 ዓመታት ትምህርት ቤቱ ማስፋፊያ እንዳልተደረገለት ተናግረዋል፡፡ በዚህ ዓመትም የክፍል ጥበቱ ከአቅም በላይ ስለሆነ ተማሪዎችን ተቀብሎ ማስተናገድ ባለመቻሉ የመልካም አስተዳደር ችግር ሆኗል፤ የ10ኛ ክፍል ሀገር አቀፍ ፈተና ማለፊያ ውጤት ዝቅ ማለቱ ደግሞ የራሱን ጫና እንዳሳረፈ ርእሰ መምህሩ ጠቅሰዋል፡፡‹‹የመማሪያ ክፍሎቹ 12 ብቻ ናቸው›› ያሉት ርእሰ መምህሩ በመፍትሔነት ጊዜያዊ ቆርቆሮ በቆርቆሮ ክፍሎች እንዲሠሩ መስማማታቸውን ጠቁመዋል፡፡ የክልሉ ትምህርት ቢሮም 400 ቆርቆሮ ድጋፍ ማድረጉን ገልጸዋል፡፡ የተማሪዎች ብዛት የማካካሻ ትምህርት መስጫ ተብለው የተሠሩትን ሦስት ክፍሎች ጭምር ለመጠቀም እንዳስገደዳቸው ነው የነገሩን፡፡በዚህ ዓመት በወረዳ በተመደበው 1 ሚሊዮን ብር ትምህርት ቤቱ የኤሌክትሪክ ኃይል አገልግሎት ተጠቃሚ እንዲሆን ተደርጓል፡፡ የክፍል ጥበት ችግሩንም ለመቅረፍ 7 መቶ ሺህ ብር ተጨማሪ ድጎማ ተደርጎ በአንድ ብሎክ አራት ክፍሎች በብሎኬት እየተገነባ መሆኑን አመላክተዋል፡፡ በሚያዚያ 2012 ዓ.ም ወደ አገልግሎት ይገባልም ተብሎ ነው የሚጠበቀው፡፡ አሁን ባለው ሁኔታ ትምህርት ቤቱ ከደረጃ በታች ከመሆኑ ባለፈ አስፈላጊ የትምህርት ግብዓቶች ችግርም ያለበት ነው፡፡